
Sporočilo za medije


Janez Vlachy
Obviseli pogovori


6. maj – 5. junij 2016


Odprtje: petek, 6. maj 2016, ob 19. uri


V Pilonovi galeriji Ajdovščina bo od petka, 6. maja 2016 na ogled razstava fotografij avtorja Janeza Vlachyja. Fotograf se bo predstavil s portreti iz serije Obviseli pogovori. 

Janez Vlachy se je rodil leta 1954 v Ljubljani. Na fotografskem prizorišču deluje že več kot 25 let. Z razstavami in objavami aktivneje deluje predvsem v tujini (v Evropi, ZDA in na Japonskem).
Tradicionalno velja za avtorja, ki v središče interesa ob portretu postavi akt, obravnavan na stičišču fotografske tradicije ter sodobne perspektive, ukvarja pa se tudi z urbanimi tihožitji, motivom mestnih izložb ali naravo.

Tokratna razstava z naslovom Obviseli pogovori predstavlja množico ženskih in moških portretov iz serije Obviseli pogovori in je bila v letošnjem letu, v februarju, na ogled v zagrebškem Muzeju Mimara.
Kot je ob razstavi zapisal Aleksander Bassin, za Vlachyjeve fotografske portrete velja, da niso samo naličja konkretnih izbranih posameznikov, temveč človeka per se. Obraz postaja medij subjektivnega pomena, preko katerega se nam razkriva strategija današnjega časa in njegovega umetnostnega izražanja. Na Vlachyjevih fotografijah je tako zaznati izraz psihološke in socialne atmosfere dobe. Njegove podobe so odzivi na realnost, polno neizpolnjenih želja, seksualnih strasti in pripovedi, očitkov, agresije in romantične nostalgije. Niso ne portreti ne akti, pač pa vizualno zasnovane in miselno usklajene pripovedi, zelo intimne pripovedi, v katerih se avtor kaže kot preprosto ranljiv in neustavljivo izpostavljen nemilosti gledalca.

Janez Vlachy pravi, da skuša  čim bolj pronicljivo opazovati, ustvariti energijo skupaj z modeli, da jih privabi v svoj studio, kjer prevzamejo neko drugo osebnost ali identiteto. Pred gledalca tako postavi zahtevo po določeni stopnji kulture opazovanja in hkrati prepoznavanja...kje smo in kam gremo.


Razstava Janez Vlachy, Obviseli pogovori bo na ogled do nedelje, 5. junija 2016.



Urnik: 
torek – petek: 9.00-18.00 / sobota, nedelja: 15.00-18.00 / zaprto: ponedeljek in prazniki 

